**4. NAPIREND**

**E l ő t e r j e s z t é s**

**Révfülöp Nagyközség Önkormányzata Képviselő-testületének**

**2019. március 18-i nyilvános ülésére**

**Tárgy:** **Termelői piac 1. éves működésének értékelése, 2019 évi változások kidolgozása.**

**Előterjesztő: Kondor Géza polgármester**

**Előkészítette: Szakál Norbert Iván műszaki ügyintéző**

**Tárgyalja: Gazdasági, Településfejlesztési és Turisztikai Bizottság, Oktatási**

**Szociális és Kulturális Bizottság**

**------------------------------ Jogszabállyal nem ellentétes**

**Előterjesztő aláírása**

**------------------------------------**

**Tóthné Titz Éva jegyzőt helyettesítő aljegyző**

**Tisztelt Képviselő-testület!**

Révfülöp Nagyközség Termelői Piaca 2018. június. 23-án átadásra került, és megkezdte működését.

Újonnan induló piacként próbáltuk a nyitva tartásnál figyelembe venni a környéken már régóta működő piacok nyitvatartási idejét, kerülve az egyidejűséget. Ennek megfelelően, péntek délutáni, és szerda délelőtti időponttal dolgoztunk.

Egy szezon elteltével megállapíthatjuk, hogy a szerda délelőtti időpontot kedvezően fogadták a vásárlók, de a péntek délutáni, különösen jó idő esetén nem váltotta be az előzetes várakozásokat, ezért célszerű lenne egy hétvégi, délelőtti időpontra, a javaslat szerint szombat délelőttre módosítani.

Igényként merült fel, hogy a helyi és közvetlen környékünk kimondottan kis-termelői, amennyiben rendelkeznek őstermelői igazolvánnyal, az idény zöldség-gyümölcsüket kedvezményes hely megváltásával értékesíthessék.

Ezért javasoljuk, hogy a szerdai napon a konzorciumi tag-települések termelői / Révfülöp, Kővágóörs, Kékkút, Balatonhenye, Ábrahámhegy/ részére, egy kedvezményes 500Ft/alkalom

asztal-bérleti díj bevezetését, azzal, hogy alaphelyzetben egy árusító asztal 2 termelő részére biztosított. (Ettől az üzemeltető amennyiben a kapacitás engedi, eltérhet.)

A javasolt kedvezmény lehetővé tenné, a csak néhány kg termék árusítását is, ami a jelenlegi tarifával kockázatos volt.

Igényként merült fel a piac területén lévő büfé rendszeresebb, hosszabb nyitva tartása, amely szerepel a bérlő tervei között is.

A Piac bevételei három tételből tevődtek össze:

* Az árusító asztalok bérbeadása: 549.000 Ft.
* Kerékpárkölcsönző bérbeadása: 300.000 Ft+ÁFA
* Büfé bérbeadása: 650.000 Ft+ÁFA

Mindkét üzlet bérlője kérte a szerződés hosszabbítását.

Jelentősebb költség csak a megbízási szerződéssel alkalmazott vállalkozói díj, ahol az első évben fix összeg került megállapításra.

Ahhoz, hogy az üzemeltető vállalkozót ösztönözzünk a minél több árus bevonására, 2019. évre jutalékos rendszer bevezetését látjuk célravezetőnek. Javasoljuk az árusok által befizetett bérleti díj 60%-nak megállapítását üzemeltető részére, melyet maximálnánk a tavalyi 30.000 Ft/nap összegben. Ez a megállapodás biztosítja, hogy minden piaci nap nyereséges legyen, az időjárási és egyéb kockázatot ne az Önkormányzat viselje.

A tapasztalatok alapján szintén a jogszabályok adta lehetőségeken belül, rugalmasabban kell kezelni az árusítandó termékek körét, különös tekintettel a népművészeti termékekre.

Kérem a Tisztelt Képviselő-testületet, az előterjesztést megtárgyalni szíveskedjen.

Határozati javaslat

**RÉVFÜLÖP NAGYKÖZSÉG ÖNKORMÁNYZAT KÉPVISELŐ-TESTÜLETÉNEK**

**/2019. (III. 18.) HATÁROZATA**

Termelői piac 1. éves működésének értékeléséről, 2019 évi változások kidolgozásáról.

Révfülöp Nagyközség Önkormányzat Képviselő-testülete az előterjesztést megtárgyalta.

1. Révfülöp Nagyközség Önkormányzat Képviselő-testülete egyetért abban, hogy a Révfülöpi Termelői Piac Piaci rendtartásának VI. pontja a piac nyitva tartásáról, a következőképpen módosuljon:

Nyitva tartás a nyári hónapokban:

* szerdán 7.30 órától 12 óráig.
* szombaton 7.30 órától 12 óráig.

1. Révfülöp Nagyközség Önkormányzat Képviselő-testülete egyetért abban, hogy a Révfülöpi Termelői Piac Piaci rendtartásának VII. pontja a piac használatának díjáról, a következőképpen módosuljon:

* Szerdai napokon a konzorciumi tag-településekről érkező, friss gyümölcsöt és zöldséget árusító kistermelők 500 Ft/nap/ ½ asztal tarifával árusíthatnak.

Felelős: Kondor Géza polgármester

Határidő: 2019. május 15.

**Piaci rendtartás**

**RÉVFÜLÖP NAGYKÖZSÉG Helyi Termelői Piacának fenntartója és üzemeltetője RÉVFÜLÖP NAGYKÖZSÉG ÖNKORMÁNYZATA**

**/RÉVFÜLÖP VILLA FILIP TÉR 8/**

Révfülöp Nagyközség Önkormányzata köteles és jogosult eljárni a piactartás jogosultságának feltételeit tartalmazó jogszabályokban, a piacfenntartóra vonatkozó rendelkezések 55/2009. (III. 13.) Korm rend. 59/1999.(XI. 26.) EüM. rend. szerint.

A kereskedelemről szóló 2005. évi CLXIV. törvény (a továbbiakban: Kertv.) 2. § 5a. pontja értelmében

„***helyi termelői piac:***olyan piac, ahol a kistermelő a piac fekvése szerinti megyében, vagy a piac 40 km-es körzetében, vagy Budapesten fekvő piac esetében az ország területén bárhol működő gazdaságából származó mezőgazdasági-, illetve élelmiszeripari termékét értékesíti.”

A Kertv. 6/A. § (3) bekezdése értelmében helyi termelői piac a kereskedelmi hatóságnak történő bejelentéssel üzemeltethető.”

1. **A piac létrehozásának a célja**

A működési engedéllyel rendelkező üzemeltető a piaci napokat az őstermelők, kistermelők és vásárlók érdekében működteti. Bízik abban, hogy a jó példa országosan terjedni fog és a „termelői helyi piaci mozgalom” megerősödik. A zavartalanság és a későbbi sikerek érdekében az árusok kötelesek betartani a Házirendben foglaltakat, ellenkező esetben kizárhatók a piacon történő árusítási lehetőségekből. A piac üzemeltetésének legfőbb célja a vidéki kistermelők, őstermelők minőségi termékeinek piacra juttatása, valamint a piac vonzáskörében élők jó minőségű, hazai agrártermékekkel való ellátása kedvező áron. Közismert tény, hogy a jelenlegi viszonyok között bizonyos agrártermékek piaci árának cirka 80%-a felvásárlókon keresztül a kereskedőkhöz és a feldolgozókhoz kerül és csupán 20% marad a termelőknél.

**II. A piac helye**

Révfülöp 1168/10 (hrsz)

**III. A piacon árusítók köre**

Őstermelői igazolvánnyal rendelkező magánszemély, őstermelői igazolvánnyal rendelkező kistermelő, kistermelői tevékenységet végző egyéni vállalkozó magánszemély.

**IV. A forgalomba hozható áruk köre**

A ***mezőgazdasági őstermelő***i igazolvánnyal rendelkező személy– érvényes igazolványának birtokában – kizárólag azt, a saját őstermelői tevékenységéből származó terméket értékesítheti, amit bejelentett a nyilvántartásba.

A ***kistermelő*** esetében az illetékes Járási Hivatal által kiállított határozatban,- mely alapján a kistermelőt nyilvántartásba veszik és regisztrációs számot kap,- felsorolt termékek.

A piacon élő állat és gyűjtött gomba nem hozható forgalomba.

**V. árusítási feltételek**

A Helyi Termelői Piac árusítási feltételei:

Az őstermelőnek, kistermelőnek a piaci árusítás során a kistermelői élelmiszer-termelés,-előállítás és –értékesítés feltételeiről szóló 52/2010. (IV. 30.) FVM együttes rendeletben előírtaknak és a 436/215 (XII.28.) Korm. rendeletben foglaltaknak megfelelően kell eljárni.

Piacon történő értékesítés esetén a piaci árusítás közegészségügyi szabályairól, továbbá a vásárokról és a piacokról szóló jogszabályban foglalt előírásokat be kell tartani.

A piacon elárusító helyet, bérelni, érvényes őstermelői igazolvánnyal, az adott évre kiállított értékesítési betétlappal illetve kistermelői regisztrációs számmal lehet. Az árusítási jogosultságot igazoló okmányokat az értékesítés helyén kell tartani.

Nyílt piaci árusításban tőkehús nem forgalmazható. (59/1999 EÜM rendelet)

A termék eladási árát a terméken, annak csomagolásán vagy a termékhez egyéb módon rögzítve, vagy - ha a termék jellegéből (így különösen méretéből), illetve a forgalmazás körülményeiből adódóan az előző árfeltüntetés nem alkalmazható - közvetlenül a termék mellett elhelyezett egyedi árkiíráson, a fogyasztó számára a megvenni kívánt termék kiválasztásakor hozzáférhető árjegyzéken vagy árlapon kell feltüntetni.

A nem előrecsomagolt, a fogyasztó jelenlétében kimért termékre (ömlesztett termék) vonatkozóan csak az egységárat kell feltüntetni.

**VI. A piac nyitva tartása**

Mivel a térségben nagymértékű a forgalom ingadozása a piac üzemeltetésénél próbáljuk ezt figyelembe véve meghatározni az üzemelés napjait. Ezért a szezonban több lehetőséget próbálunk biztosítani az értékesítésre/vásárlásra, mint szezonon kívül, illetve ünnepek esetén (pl.: Karácson, Húsvét) is indokolt lehet az üzemelés változtatása. Az esetleges változásokról a fenntartó tájékoztatja az eladókat és a vásárlókat.

Nyitva tartás a nyári hónapokban:

***szerdán*** 7.30 órától 12 óráig, az árusító köteles a megadott időtartamban a standján tartózkodni és árusítani, a piacot legkésőbb 13 óráig el kell hagyni.

***szombat*** 7.30 órától 12 óráig, az árusító köteles a megadott időtartamban a standján tartózkodni és árusítani, a piacot legkésőbb 13 óráig el kell hagyni.

**VII. Piac használatának díja**

Árusítás történhet: a rendszeresített asztalokról, saját mobil standról, elárusító kocsiról.

A piacon történő árusításért szerződés alapján helyhasználati díjat (a továbbiakban: helypénz) kell az árusítást végzőnek az Üzemeltető részére fizetnie.

A díj asztalonként (helyszínen rendelkezésre áll) kerül megállapításra.

A piac használatáért fizetendő díj mértéke:

asztalonként szerdai napokon 2.000Ft/alkalom

pénteki napokon 3.000Ft/alkalom

Szerdai napokon a konzorciumi tag-településekről érkező, friss gyümölcsöt és zöldséget árusító kistermelők 500 Ft/nap/ ½ asztal tarifával árusíthatnak.

A fizetendő helypénz mértékét a Révfülöp Nagyközség önkormányzata Képviselő-testülete állapítja meg.

Az üzemeltető a kifizetett összegnek megfelelő, nyugtát köteles adni, melyet az árus – mindaddig, míg a helyét elfoglalva tartja – megőrizni és a felügyelő felhívására bemutatni tartozik. A helypénzjegy másra nem ruházható át.

Későbbiekben a fenntartó lehetőséget biztosít a helypénz hosszabb időtartamra történő megfizetésére.

Amennyiben az árusító a Piacfelügyelő hozzájárulása és díjfizetés nélkül jogosulatlanul több asztalt, vagy az engedélyezettnél nagyobb területet foglal el, az elfoglalt asztal vagy terület után az egyébként fizetendő díj kétszeresének megfelelő pótdíjat fizet.

**VIII. Az árusítás egyes szabályai**

A helyhasználat alatt minden árus köteles az elfoglalt helyet tisztán tartani. Az árusító asztalokra ládát, földes árut az asztalok megóvása érdekében csak azok letakarása után lehet elhelyezni.

Az árus a helyhasználat megszüntetésekor köteles a helyet üresen, tisztán, sértetlen állapotban hagyni.

A piac árufeltöltő útjára járművel behajtani, az áruszállító, tároló ládákat a piac padozatán csúsztatással szállítani tilos.

A piac területén álló árusító asztalokat és berendezési tárgyakat megrongálni, helyéről elmozdítani tilos.

Az árut és a göngyöleget az árusító asztalon vagy az asztal alatt kell elhelyezni úgy, hogy az az árusító asztalok vonalától a vásárlótér felé ne nyúljon ki, a közlekedést ne akadályozza.

Az asztalon ömlesztve, vagy legfeljebb 2 sor 30 cm-es, vagy összesen ennek megfelelő magasságú ládában tartott, asztalonként legfeljebb 100 kg tömegű áru helyezhető el.

A helyhasználat során minden árus köteles az általa elfoglalt árusító helyet tisztán tartani.

Az el nem adott árut az árusítási idő befejeztével a piac területéről az árusítást végzőnek el kell szállítania.

A piac területén mozgó árusítás nem folytatható.

A piac területén hangosító berendezés használata, vagy a termékek hangos kínálása tilos.

A piacon, lármázni, botrányt okozni tilos.

Az állvány magassága nem haladhatja meg a padozattól mért 2 métert. Nagyobb mennyiségű áru és egyéb, az árusításhoz nem szükséges kartondobozok, üres ládák, kellékek tárolása, raktározása tilos!

A piacon tilos a dohányzás. Dohányozni csak a kijelölt bejáratoknál lehet.

Attól az árustól, aki a rendtartásban foglaltakat felszólítás ellenére ismételten megszegi, az Igazgatóság 3 hónapra, újabb ismétlődés esetén 6 hónapra megvonja a piacok, vásárok területén történő helyhasználat, s ezzel az árusítás jogát.

Tűzrendészeti követelmények betartása a piac területén mindenkire nézve kötelező.

Árusító sátrat, pavilont a piacokon, vásárokon – ideiglenes vagy állandó jelleggel – csak a Révfülöp Önkormányzata előzetes engedélyével lehet felállítani.

Az áruk beszállítását a piacnyitás előtt egy órával lehet megkezdeni. A piac nyitásától számított 1 órán túl érkező árus, asztalbérlő bérelt helyét nem követelheti, csak a még található üres helyet foglalhatja el. A piacra árut behordani max. 3,5 t össztömegű gépkocsival szabad, a piac nyitását megelőző egy órán belül. A nyitástól a gépkocsikat az arra kijelölt helyen kell elhelyezni.

A piac zárását követően, 1 órán (pénteki piacok esetén fél órán) belül lehetséges az ismételt behajtás az áru, felszerelés elszállítása céljából.

A gépkocsiról, elárusító kocsiból történő árusítás: a piacunkon egy előre kialakított rend szerint legfeljebb 3.5 tonna összsúlyú, kialakított árusító kocsiból, illetve a plató, utánfutó mögött kialakított árusító helyről, a gépjárművek motorjának kikapcsolt állapota mellett lehetséges.

Az árusítási helyek áru fajtánként vannak egymás mellé elhelyezve.

-Zöldség-gyümölcs, savanyúság, dísznövény.

-Aszalt gyümölcs, méz, puszedli, őrölt paprika, mák, gyógynövény készítmények.

-Állati eredetű termékek. /füstölt hús félék, szalonna, zsír/ tőkehús, élőállat nem árusítható.

-Tej, tejtermék.

-Tojás. /jelölt/

-Pékárú

Az árus az árucikkek árát köteles jól olvashatóan kiírni.

Hozott hűtőpulthoz szükséges áramot, egyeztetés után a piac üzemeltetője biztosít.

Az árus az általa forgalmazott áru eredetéről felszólítás esetén köteles hitelt érdemlő információt szolgáltatni a piac üzemeltetőjének és a szakhatóságok munkatársainak.

A nyugta, illetve számlaadási kötelezettség teljesítése az árus felelősségi körébe tartozik.

Az árus a keletkező saját hulladékát köteles elszállítani. A szemét ott hagyásáért a piac üzemeltetője kizárhatja az árust a következő árusítási lehetőségekből.

Az árus az áruját, a göngyölegét az asztalán, vagy alatta helyezheti el, a leborulás veszélye nélkül.

Az árusító helyek esővédelmét /pl. ernyő/ az árus köteles megoldani a munkavédelmi és életvédelmi szabályok figyelembe vételével.

A piac területén lévő ivóvíz kutat az árus nem használhatja termékei megtisztítására.

Illemhelyet az árusok térítésmentesen használhatják.

Tárolást, raktározást a piac üzemeltetője nem vállal.

Mérlegkölcsönzéssel a piac üzemeltetője nem foglalkozik. Az árusok kötelesek hatóságilag hitelesített mérlegeket használni.

Azt az árust, aki az üzemeltetővel és segítőivel, vásárlókkal, hatósággal szemben botrányos magatartást tanúsít, vagy a Házirend egyéb pontjai ellen vét, figyelmeztetni kell. Ha ennek ellenére sem változtat viselkedésén, ki kell zárni az árusítás lehetőségéből.